हरमनप्रीत का बैट पिच में अटका, कैच छोड़े और स्टंपिंग गंवाई; देखें सेमीफाइनल के मोमेंट्स
Harmanpreet Kaur Bat Stuck Unlucky Fielding | IND W vs AUS W, रिचा घोष और हरमनप्रीत कौर क्रीज पर थीं। तब हरमन रनआउट हो गईं और भारत आखिरी 32 बॉल पर 34 रन ही बना सका और मैच हार गया। 
विमेंस टी-20 वर्ल्ड कप के रोमांचक सेमीफाइनल में ऑस्ट्रेलिया ने भारत को 5 रन से हरा दिया। भारत को 33 बॉल पर 41 रन की जरूरत थी। रिचा घोष और हरमनप्रीत कौर क्रीज पर थीं। तब हरमन रनआउट हो गईं। भारत आखिरी 32 बॉल पर 34 रन ही बना सका और मैच हार गया।
भारत ने पहली पारी में खराब फील्डिंग की, कैच छोड़े और अहम मौकों को किस्मत खराब होने के चलते विकेट भी गंवाए। वहीं, ऑस्ट्रेलिया ने शानदार फील्डिंग की, जिस कारण अहम मौकों पर उन्हें विकेट भी मिले। आगे स्टोरी में हम सेमीफाइनल के ऐसे ही टॉप मोमेंट्स को जानेंगे...
1. शेफाली ने बाउंड्री पर छोड़ा आसान कैच 
ऑस्ट्रेलिया के खिलाफ भारत की फील्डिंग बेहद खराब रही। शेफाली वर्मा ने लॉन्ग ऑन पर बेथ मूनी का आसान सा कैच छोड़ दिया। मूनी तब 32 रन पर बैटिंग कर रही थीं, वह 54 रन बनाकर आउट हुईं।
विकेटकीपर रिचा घोष ने ऑस्ट्रेलियाई कप्तान मेग लेनिंग का कैच छोड़ा। लेनिंग तब एक रन पर खेल रही थीं, वह 49 रन बनाकर नॉटआउट रहीं। उन्होंने आखिरी ओवर में रेणुका सिंह को 2 छक्के जड़कर ऑस्ट्रेलिया का स्कोर 172 तक पहुंचाया। रिचा ने 13वें ओवर में स्टंपिंग का आसान मौका भी गंवा दिया था।
2. खराब फील्डिंग से दिए कई रन
कैच छोड़ने के अलावा भारत ने कई मौकों पर बहुत खराब फील्डिंग की। शिखा पांडे, दीप्ति शर्मा और शेफाली वर्मा जैसी फील्डर के हाथ के नीचे से बॉल जा रही थीं। ऑस्ट्रेलिया ने खराब फील्डिंग का फायदा उठाया और 8 बार 2-2 रन लिए।
3. पिच में अटका हरमन का बैट 
भारत की कप्तान हरमनप्रीत कौर 15वें ओवर में 52 रन बनाकर रन आउट हुईं। यहीं से पूरा मैच पलट गया। ओवर की चौथी बॉल पर दूसरा रन लेने के प्रयास में हरमनप्रीत कौर का बैट पिच में अटक गया। वह रन पूरा नहीं कर पाईं और ऑस्ट्रेलियाई विकेटकीपर एलिसा हीली ने गिल्लियां उड़ा दीं। रिप्ले में हरमन आउट नजर आईं।
हरमन के विकेट के बाद भारत को 32 बॉल पर 40 रन की जरूरत थी। टीम 34 रन ही बना सकी और 5 रन से मैच हार गई। उनसे पहले तीसरे नंबर पर उतरीं यस्तिका भाटिया भी रनआउट हुईं।
4. वाइड को छेड़ने में आउट हुईं जेमिमा
चौथे नंबर पर बैटिंग करने उतरीं जेमिमा रोड्रिग्ज ने 24 बॉल पर 43 रन बनाए। इस पारी में उन्होंने 6 चौके जड़े। वे शानदार खेल रही थीं, लेकिन 11वें ओवर में बाउंसर को छेड़ने में विकेटकीपर के हाथों कैच आउट हो गईं। अगर वो गेंद छोड़ देतीं तो बॉल वाइड रहती और मैच का नतीजा कुछ और हो सकता था।
जेमिमा से पहले ओपनर स्मृति मंधाना एश्ले गार्डनर की बॉल पर LBW हुईं। अंपायर ने उन्हें नॉटआउट करार दिया था, लेकिन ऑस्ट्रेलिया ने रिव्यू लिया और मंधाना आउट हो गईं।
5. एलिस पेरी की मैच जिताऊ फील्डिंग
ऑस्ट्रेलिया ने पूरे मैच में शानदार फील्डिंग की। हरमन के रन आउट के बाद एलिस पेरी ने अंतिम ओवरों में बाउंड्री पर शानदार डाइव मारकर अपनी टीम के लिए 2 रन बचाए। टीम ने पूरे मैच में बेहतरीन फील्डिंग की और कई रन रोके। आखिर में दोनों के बीच जीत का अंतर महज 5 रन का रहा।
विमेंस क्रिकेट से जुड़ी ये खबरें भी पढ़ें ...
70 लाख में बिकी एलिसा हीली यूपी वॉरियर्ज की कप्तान:5 मार्च को गुजरात जायंट्स के खिलाफ पहला मुकाबला
ऑस्ट्रेलिया की सलामी बल्लेबाज एलिसा हीली को WPL की टीम यूपी वॉरियर्ज की कमान सौंपी गई है। बुधवार को टीम मैनेजमेंट ने सोशल मीडिया पर इसकी जानकारी दी। टीम ने एलिसा हीली को ऑक्शन में 70 लाख रुपए में खरीदा था। हीली विमेंस क्रिकेट में दुनिया के सबसे घातक सलामी बल्लेबाजों में से एक हैं। पढ़ें पूरी खबर
टाटा बना WPL का टाइटल स्पॉन्सर:पांच साल के लिए खरीदे राइट्स, 4 मार्च से शुरू होगा टूर्नामेंट
टाटा ने विमेंस प्रीमियर लीग (WPL ) के टाइटल राइट्स खरीद लिए हैं। BCCI और टाटा के बीच मंगलवार 21 फरवरी को डील साइन हुई। BCCI सचिव जय शाह ने ट्वीट कर इसकी जानकारी दी। टाटा ने पांच साल के लिए राइट्स खरीदे हैं। हालांकि, इसका खुलासा नहीं हो पाया है कि राइट्स कितने में बिके। पढ़ें पूरी खबर